逆天奇案2|林景程感恩師承姜大衞 王嘉慧轉型挑戰小三角色
由劉家豪總監製、陳志江監製、岑國榮、孫浩浩擔任編審的《逆天奇案 2》,逢周一至周五晚八點半翡翠台播映,主要演員包括陳展鵬、林夏薇、馮盈盈、黃智賢、蔣祖曼、張頴康、劉佩玥、方力申及高鈞賢等。
昨晚(4 日)一集展開新單元「龍頭棍風暴」,劇情講述社團洪勝話事人賀堅(姜大衞 John 哥飾)打算退隱江湖,賀堅兒子賀永權(林景程飾)和韓耀星(翟威廉飾)欲爭話事人之位,兩雄相爭引起警方高度關注。社團準備舉行祭祠儀式,賀堅命令永權負責運送龍頭棍,豈料期間龍頭棍竟不翼而飛!弄失龍頭棍的永權頓失方寸,發晒茅四處尋找龍頭棍下落,就連貼身手下亦懷疑兼打致重傷。此時情婦 Jenny(王嘉慧飾)突然來電表示龍頭棍在其手上,可惜只是一場謊言,Jenny欺騙永權是想逼他與大婆(吳沚默飾)離婚。到底龍頭棍在誰手上,仍然是一個謎團!
林景程感恩能與影帝影后結緣
景程受訪時坦言能夠與 John 哥合作感到好開心,他說:「John 哥呢種咁傳奇嘅演員演戲,可以近距離感受佢點樣去演一場戲,呢啲機會真係好難得,覺得對演戲嘅人嚟講,John 哥真係可以講得上係活寶藏!」景程透露有向 John 哥請教演戲心得:「我記得未埋位前請教過佢,會用咩方法投入角色嘅感情同點樣控制淚水,佢真係毫不吝嗇咁分享,仲即場示範點樣控制淚水畀我睇,睇佢做好似好容易咁,但實際真係幾廿年功力嚟!同埋 John 哥分享期間,咁啱導演叫我埋位拍攝,我諗嗰次係我入行以嚟最唔想埋位嘅一次!」景程早前在《下流上車族》與金像影后鮑起靜結母子緣,如今再與亞洲影帝 John 哥結父子緣,名副其實「影帝影后御用仔仔」,對此景程直言感到十分榮幸:「兩位都係我以前諗都唔敢諗可以合作到嘅前輩,依家仲可以演到佢哋個仔,坦白講呢啲機會真係可遇不可求,我覺得我比好多演員好彩 ,希望未來仲會有呢啲機會啦!」
王嘉慧自爆係《逆天》粉絲
飾演小三 Jenny 的王嘉慧(Cathy)亦備受網友注意,身為「東張女神」之一的Cathy,化身性感尤物上演「小三爭上位實錄」,除了講大話逼林景程離婚外,被大婆吳沚默捉奸時,亦不失霸氣與對方拉扯對罵,與平時斯文形象反差極大。Cathy 受訪時自爆是《逆天奇案》粉絲,她說:「第一輯係全部都有追睇晒,覺得
自己有份參與《逆天 2》好神奇,好開心同埋感恩。」演戲年資尚淺的 Cathy 續指今次角色很有挑戰性:「始終同平時嘅自己好唔同,都會擔心演唔出嗰種效果,所以都有做好多功課,參考其他劇集、電影類似嘅角色係會點樣去做。」講到與吳沚默(Momo)的拉扯對罵戲,Cathy 坦言:「一開始其實有啲唔好意思,驚喺拉扯途中會整親對方,但係 Momo 佢好好,佢鼓勵我放膽去做,Momo 好帶到我入戲令到我好投入,所以拍嗰陣完全係冇呢一方面嘅顧慮。」此外,前港姐冠軍謝嘉怡閃現客串幼兒園老師一角,令人大感驚喜。